REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/129-15

25. maj 2015. godine

B e o g r a d

ZAPISNIK

24. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 24. MARTA 2015. GODINE

 Sednica je počela u 14 časova i 10 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Zoran Pralica, Dragoljub Zindović, Dragomir Karić, Vladan Milošević, Jelena Mijatović, Aleksandar Jovičić, Olivera Pauljeskić, Dejan Čapo i Enis Imamović.

 Sednici su prisustvovali zamenici članova Odbora: Siniša Maksimović (zamenik člana Odbora Đorđa Čabarkape), Ivana Dinić (zamenik člana Odbora Novice Tončeva) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Radmilo Kostić, Đorđe Čabarkapa, Novica Tončev, Dragan Šutanovac, Ivan Karić, Vladimir Marinković i Mladen Grujić.

 Sednici su, na poziv predsednika, prisustvovali: Stevan Nikčević, Vesna Kovač, Lukrecija Đeri i Tatjana Matić, državni sekretari u Ministarstvu trgovine, turizma i telekomunikacija.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o radu Ministarstva trgovine, turizma i telekomunikacija za period 26.04.2014. godine do 31.12.2014. godine (broj 02-583/15 od 11.marta 2015.godine);

2. Razno.

 Prva tačka dnevnog reda–**Razmatranje Izveštaja o radu Ministarstva trgovine, turizma i telekomunikacija za period od 26.04.2014. godine do 31.12.2014. godine**

 Odbor je razmotrio Izveštaj o radu Ministarstva trgovine, turizma i telekomunikacija za period 26.04.2014. godine do 31.12.2014. godine i podneo Izveštaj Narodnoj skupštini.

 U uvodnim napomenama, Stevan Nikčević, državni sekretar u Ministarstvu trgovine, turizma i telekomunikacija, izneo je da je usvojen Zakon o zaštiti potrošača i svi podzakonski akti za njegovu primenu. Kontinuirano se sprovodi Akcioni plan za realizaciju strategije zaštite potrošača za period 2013. -2018. godina. U realizaciji su i programi od javnog interesa u oblasti zaštite potrošača za 2014. godinu. Tržišna inspekcija je sprovodila predviđene aktivnosti za 2014. godinu, a u Izveštaju su dati zbirni rezultati do kojih je došla u kontroli prometa sekundarnih sirovina i drugih kategorija roba. Dati su rezultati kontrole prometa u posredovanju od prometa nepokretnosti do prometa ostalih vrsta roba. U oblasti tržišnog nadzora ostvarena je međunarodna i regionalna saradnja sa nadležnim institucijama. Istakao je da je jedan od prioriteta realizacija aktivnosti oko međunarodnog sajma EKSPO 2015. godine u Milanu. Dat je presek aktivnosti i saradnje koja je ostvarena sa međunarodnim organizacijama, u okviru bilateralne i prekogranične saradnje u oblasti turizma, međunarodnih projekta u oblasti turizma i aktivnosti po radnim grupama. Ove godine dat je akcenat i na praćenje realizacije projekata razvoja turizma. Zbog rebalansa budžeta prošle godine je bilo kašnjenja u finansiranju nekih projekata koji se odvijaju u okviru turizma, tako da će se ove godine pokušati efikasnije da organizuju aktivnosti vezane za davanje podsticaja u sektoru turizma i aktivnosti turističke inspekcije. Jedan od značajnih zadataka rada Ministarstva bila je aktivnost na bilateralnoj i multilateralnoj ekonomskoj saradnji koja je ostvarena sa drugim zemljama. Veliki broj aktivnosti bio je zasnovan na iniciranju i pospešivanju rada i saradnje kroz mešovite komitete. Potvrđen je veliki deo sporazuma koji su potpisani u cilju unapređenja ugovorno pravne osnove za proširenje ekonomske saradnje sa velikim brojem zemalja. Dat je i spisak održanih mešovitih komiteta i bilateralnih susreta. Značajna aktivnost je bila na organizaciji ekonomsko-trgovinskog foruma formata „16 plus 1“, Kina plus zemlje centralne i istočne Evrope, održanog prošle godine u Beogradu, kada je iniciran i veliki broj drugih aktivnosti u cilju proširenja mogućnosti za povoljna finansiranja sa kineskim partnerom i grupe zemalja. Saradnja u okviru CEFTA zemalja se pretežno odvijala na pregovorima koje je Ministarstvo imalo u cilju eliminacije vancarinskih i administrativnih barijera koje su neke od zemalja CEFTA postavljale u određenom periodu u cilju suzbijanja, odnosno smanjenja izvoza koji naša zemlja ima, a vodeći se činjenicom da je CEFTA drugi spoljnotrgovinski partner Srbije s kojom ostvarujemo saradnju oko 30% ukupnog našeg spoljnotrgovinskog prometa i otprilike toliko izvoza i sa kojom smo u ogromnoj meri u suficitu. Dat je i presek aktivnosti koje su bile u okviru pregovaračke grupe 30. U okviru regionalne saradnje ostvarena je saradnja sa zemljama EFTE. U okviru spoljnotrgovinskog sistema i mera zaštite date su aktivnosti koje su sprovođene prevashodno u cilju podsticaja, odnosno omogućavanja našim izvoznicima povećanje izvoza. Date su najznačajnije aktivnosti, a to je povećanje izvoza šećera u zemlje EU i preraspodela kvota koju smo imali za uvoznike duvana, što je rezultiralo u krajnjem slučaju smanjenjem uvoza duvana na srpsko tržište. Takođe, dati su i osnovni elementi za nove bazične sporazume o uzajamnom podsticanju i zaštiti ulaganja sa nekom od zemalja sa kojom će moći da se proširi saradnja, prevashodno sa Saudijskom Arabijom i Korejom. U okviru normativnih aktivnosti usvojen je novi Zakon o izvozu i uvozu naoružanja i vojne opreme, koji je bio poslednji akt koji je Vlada bila u obavezi, u cilju harmonizacije sa standardima i tekovinama EU, da usvoji u oblasti spoljne trgovine. On je u potpunosti harmonizovan sa zakonodavstvom EU i usvojeni su podzakonski akti za njegovu primenu. Na kraju Izveštaja je deo koji se odnosi na finansiranje iz fondova EU, na prvom mestu IPA i drugi projekti.

 U diskusiji narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- šta se dešava sa izvozom jabuke na rusko tržište i zašto Ministarstvo blago reaguje, da li je svesno kakve posledice može imati eventualni, pre svega, reeksport jabuke iz Poljske, naročito za opštine koje su poljoprivredne i izvozno vezane za rusko tržište;

- koje sorte jabuka i u kojim količinama su izvezene na rusko tržište i koji je to deo od domaće proizvodnje tih sorti koje zadovoljavaju potrebne kriterijume za izvoz;

- zašto se dozvoljava veliki uvoz mleka u prahu, jer to izaziva drastično padanje cene svežeg mleka;

- zašto se dozvoljava monopolski položaj pošti za, pre svega, male pošiljke, čime su pogođena javna komunalna preduzeća koja šalju račune;

- da li postoji međuresorna saradnja u cilju razvoja održivog turizma, posebno ruralnog turizma, i izrade projekata koji bi mogli da se finansiraju iz fondova Evropske unije;

- da li robne rezerve i dalje moraju da rade i da li će uvek raditi, kao što je u zadnjih par godina bila praksa, a to je da sredstva od prodaje robe iz robnih rezervi idu u budžet, a ne na račun robnih rezervi, što na neki način onemogućava adekvatan rad robnih rezervi;

- šta će Ministarstvo trgovine, turizma i telekomunikacija preduzeti kako bi sprečilo trgovački lobi da uništava domaće proizvođače svinja, odnosno da spreči uvoz enormnih količina živih svinja i smrznutog svinjskog mesa.

 U raspravi, istaknuto je da Ministarstvo trgovine, turizma i telekomunikacija blago reaguje povodom problema u vezi izvoza jabuka na rusko tržište i da to može imati velike posledice, naročito za opštine koje su poljoprivredne, a izvozno vezane za rusko tržište. Izneto je da su javna komunalna preduzeća pogođena monopolskim položajem pošte, posebno za male račune. Pošta naplaćuje svaku pošiljku, račun, 20 dinara, tako da za male račune ispod 200 dinara, uzima preko 10 %. Ako se ne pošalje račun preko pošte, onda se tom javnom preduzeću pišu kazne. Treba razmotriti mogućnost da se ukine monopolski položaj pošte, pre svega, za pošiljke male vrednosti. Istaknuto je da Ministarstvo treba da pokaže veću inicijativu u izradi projekata iz oblasti ruralnog turizma koji se finansiraju iz fondova Evropske unije, posebno imajući u vidu da se tim poslom uglavnom bave žene preduzetnice, poljoprivredni proizvođači. Treba rešiti mnoge sistemske stvari koje u zakonima sprečavaju male poljoprivredne proizvođače da se bave ruralnim turizmom. Robne rezerve gube svoju realnu ulogu, jer ne raspolažu direktno sredstvima od prodaje roba iz tržišnih rezervi. Navedeni su problemi sa otkupom svinja i pšenicom. Vršena je pozajmica pšenice na četiri ili pet meseci da se za kilogram vrati 1,1 kilogram, a to je visoka kamata. Za vreme poplava cena pšenice je vrtoglavo skočila, a robne rezerve nisu adekvatno reagovale. Treba predložiti i preduzeti mere za brže i efikasnije funkcionisanje robnih rezervi. Izneto je i da treba preduzeti sve potrebne mere da se spreči uvozni trgovački lobi, posebno kad je u pitanju uvoz smrznutog svinjskog mesa.

 Povodom diskusije, predstavnici Ministarstva trgovine, turizma i telekomunikacija istakli su da je izvoz agrarnih proizvoda u nadležnosti tri ministarstva.Ukupna proizvodnja jabuka u Srbiji je oko 500.000 tona, a od toga tržišni viškovi oko 330.000 tona. Ranije je izvoženo u Rusiju između 50.000 i 60.000 tona jabuke, a u 2014. godini je izvezeno oko 117.000 tona jabuka u vrednosti od oko 72 miliona dolara. Naši tržišni viškovi jabuka su višestruko veći od količine izvezenih jabuka u Rusiju. Uvoz jabuka iz Poljske je značajno manji nego u 2013. godini. Nema primera koji ukazuju na zloupotrebe našeg izvoza jabuka u Rusiju. Ministarstvo trgovine, turizma i telekomunikacija je pre dve nedelje poslalo Upravi carina zahtev da se vrši pojačan nadzor robe koja odlazi na rusko tržište, pogotovo robe onih tarifnih brojeva kod kojih je povećan izvoz, među koje spada i jabuka. Mleko u prahu se skoro nije proizvodilo u Srbiji, a 2014. godine je uspostavljena domaća proizvodnja. Konditori su zadovoljni, jer mogu da biraju domaće ili strane proizvođače. Domaća mlekarska industrija je nezadovoljna, jer su evropske zemlje, koje su ranije izvozile meso, mleko i sireve u Rusiju, dale subvencije svojim proizvođačima i oborili cene, tako da se boje da će ostati bez tržišta. Nadležna ministarstva su usaglasila mere zaštite domaćih proizvođača mesa i obavestila Evropsku uniju o nuždi promene carinske politike kada je u pitanju uvoz mesa. Zakonom o poštanskim uslugama definisana je politika koju vodi Vlada prema jednom preduzeću koje je od strateškog značaja za Republiku Srbiju, tako da su male pošiljke do 100 grama rezervisane i moraju da idu preko pošte. U procesu pristupanja Evropskoj uniji moramo se prilagoditi novim tržišnim uslovima, pa je akcionim planom predviđeno do 2016. godine da samo male pošiljke do 50 grama budu rezervisane i moraju da idu preko pošte. Pristupanjem Evropskoj uniji poštanske usluge na našem tržištu biće potpuno liberalizovane. Ministarstvo trgovine, turizma i telekomunikacija oformilo je radnu grupu za razvoj seoskog turizma i ruralni razvoj i u rad te radne grupe su uključeni predstavnici nekoliko ministarstava, privrednih komora, turističkih organizacija, HORES-a i JUTA-e. Radna grupa će, pored ostalog, razmotriti mogućnosti izrade projekata ra razvoj seoskog turizma i finansiranja iz fondova Evropske unije. Zakon o turizmu prepoznaje seosko turističko domaćinstvo i domaću radinost. Republička direkcija za robne rezerve je samostalno pravno lice, u skladu sa Zakonom o robnim rezervama i posebna organizacija, u skladu sa Zakonom o ministarstvima, tako da ona sama predlaže Vladi sve odluke. Ministarstvo trgovine, turizma i telekomunikacija nema nadležnost da u ime robnih rezervi predlaže bilo kakvu odluku, osim davanja mišljenja na određene predložene akte, ali vrši nadzor u prometu poljoprivredno-prehrambenih proizvoda.

 U diskusiji su učestvovali Aleksandra Tomić, Dragan Jovanović, Zoran Pralica, Dragomir Karić, Stevan Nikčević, Tatjana Matić, Lukrecija Đeri i Vesna Kovač.

 Saglasno članu 229. Poslovnika Narodne skupštine, Odbor je odlučio većinom glasova da prihvati Izveštaj o radu Ministarstva trgovine, turizma i telekomunikacija za period od 26.04.2014.godine do 31.12.2014.godine.

 Druga tačka dnevnog reda–**Razno**

Na predlog predsednika, Odbor je odlučio jednoglasno da povuče predlog da se Predlog zaključka povodom razmatranja Godišnjeg izveštaja o radu Komisije za zaštitu konkurencije za 2014. godinu razmatra i donese po hitnom postupku, tako da ostaje u redovnom postupku razmatranja u Narodnoj skupštini.

 Sednica je zaključena u 15 časova i 10 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |